पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। अन्य प्रदेशों के उम्मीदवारों के लिए भी मप्र में नौकरी के लिए आयु सीमा 40 साल किए जाने पर कांग्रेस ने आपत्ति उठाई है। उसका कहना है सरकार के इस निर्णय से प्रदेश के छात्र नौकरी पाने में पीछे रह जाएंगे। बाहरी राज्यों के छात्रों के लिए यह सीमा 30 साल ही रहने दी जाना थी।
विधानसभा में नेता प्रतिपक्ष व कांग्रेस विधायक अजयसिंह ने भास्कर से चर्चा में कहा ऐसा करके प्रदेश के मुख्यमंत्री शिवराजसिंह चौहान अपने राज्य के छात्रों के साथ छल कर रहे हैं। सरकार ने नौकरी की आयु सीमा बढ़ाकर प्रदेश के छात्रों की वाहवाही लूटना चाही लेकिन गुपचुप तरीके से बाहर के राज्य के छात्रों के लिए भी आयु सीमा बढ़ा दी। प्रदेश के छात्रों के लिए तो आयु सीमा 35 से 40 कर पांच साल का ही लाभ दिया जबकि बाहरी राज्य वालों के लिए 30 से सीधे 40 साल कर 10 साल का फायदा दिया है।
अन्य राज्यों जैसे उ.प्र., गुजरात, महाराष्ट्र, राजस्थान, बिहार आदि के छात्रों का शैक्षणिक स्तर हमारे राज्य के छात्रों से बेहतर है इसलिए आयु सीमा समान होने से उन्हें ज्यादा फायदा मिलेगा। अभी तक 30 साल के बाद उन्हें मौका नहीं मिलता था जिससे हमारे छात्रों का नंबर लग जाता था। अब उनके अनुभवी छात्र भी परीक्षा में बैठेंगे जिसका खामियाजा हमारे छात्रों को उठाना पड़ेगा।
हम इस मामले को उठाएंगे ताकि हमारे प्रदेश के छात्रों को लाभ मिल सके। ऐसे निर्णय लेने से पहले सरकार को आम राय लेना चाहिए क्योंकि यह हमारे प्रदेश के भविष्य से जुड़ा मामला है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn